text: Masser af stjerneskud i nat
  12 august 2013 kl. 06.10
  Natten mellem mandag og tirsdag er der særligt gode muligheder for at se mange stjerneskud.
  Skal man ikke tidligt op tirsdag, vil det være en god ide at holde sig vågen lidt længere end normalt. I nat kan man nemlig se masser af stjerneskud på himlen.
  I observatoriet på Orion Planetarium i Jels er der i aften, hvis vejret er til det, åbent fra 23-03. Her er det muligt at se op til ét stjerneskud i minuttet. Derudover kan man komme til at se planeten Saturn med stor forstørrelse.
  
  Perseiderne
  Grunden til de mange stjerneskud kan ses lige præcis i aften, er fordi Jorden rammes af meteorsværmen Perseiderne. Det gør Jorden hvert år, men fordi det i år sker så sent, at de lyse nætter er afsluttet, giver det langt bedre betingelser for at få øje på stjerneskudene. Også månen er i år i en position, der ikke er til gene, for de natteravne der vil se stjerneskud.
  For at få det optimale ud af nattens stjernskud, skal man finde et sted med åben himmel og langt væk fra gadelamper og andet lys. De bedste muligheder for at se stjerneskud er midt på natten.
  